open-index/open-wikipedia-markdown huggingface dataset:
Teppo Heikkilä

**Teppo Heikkilä** (s. 10. maaliskuuta 1983) on suomalainen lentopalloilija. Kestilässä syntynyt yleispelaaja Heikkilä pelaa kaudella 2008-2009 Oulun Ettan väreissä, Lentopallon 1-sarjassa. Heikkilä on pelannut A-maajoukkueessa vuodesta 2005 lähtien.

## Nuoruusvuodet

Heikkilän ura lähti käyntiin Keskilän juniorikouluissa. 16-vuotiaana nuorukaisena hänen tiensä vei Kuortaneen Urheiluopistoon opiskelemaan ja harjoittelemaan Suomen parhaiden poikajunioreiden kanssa. Heikkilä pelasi samalla Suomen nuorten maajoukkueessa menestyksellisesti. 

## SM-liiga

Kaudella 2001-2002 Heikkilä pelasi Kempeleen Pyrinnössä 1-sarjassa, jonka jälkeen hän siirtyi pelaamaan SM-liigaan. Uransa ensimmäisen SM-liigakauden Heikkilä pelasi Oulun Etta väreissä kaudella 2002-2003. Tämän jälkeen hän siirtyi Raision Loimun riveihin, jossa hän voitti Suomen cupin kultaa vuonna 2004 sekä hopeaa 2005. Sieltä tie vei Salon Piivolleyhin, josta palkintokaappiin tuli SM-hopea kaudelta 2006. Tämän jälkeen Heikkilä teki sopimuksen SM-liigaan nousseen Kempeleen Lentopallon kanssa. Kempeleessä hän pelasi aina kaksi kautta, kunnes teki sopimuksen Oulun Ettan kanssa. Tavoitteena on että Oulun Etta nousisi takaisin SM-liigaan. Nykyinen joukkue on Oululainen SunVolley.

## A-maajoukkue

Suomen A-maajoukkueessa Heikkilä on pelannut vuodesta 2005 lähtien. Ensimmäinen maaottelu oli Turkkia vastaan 23. elokuuta 2005. Maajoukkueessa Heikkilä on pelannut liberona sekä yleispelaajana. Kaudella 2005 Heikkilä oli voittamassa Euroopan Liigan hopeaa maajoukkueessa ja kesällä 2006 Teppo oli mukana Maailmanliigassa ja maajoukkueen kanssa EM-karsinnoissa, joista Suomi selviytyi Moskovassa pelattaviin EM-kisoihin 2007. Vuoden 2008 Maailmanliigassa Teppo oli jälleen mukana hyvällä menestyksellä.

## Muuta

Heikkilä tunnetaan erittäin kovasta aloitussyötöstään, jota on muun muassa Suomen A-maajoukkue käyttänyt hyväkseen tehokkaasti A-maaotteluissa.

## Saavutukset

* A-maajoukkueessa vuodesta 2005 lähtien
* Euroopan liigan 2. sija 2005
* Suomen cupin voitto 2004
* Suomen cupin hopea 2005
* SM-hopeaa 2006
* EM-kilpailuihin selviytyminen 2007
* Suomen cupin voitto 2009
## Kaudet

* 2000–01 Kempeleen Pyrintö (I. div.) & Kuortane (II. div.)
* 2001–02 Kempeleen Pyrintö (I. div.)
* 2002–03 Oulun Etta
* 2003–04 Raision Loimu
* 2004–05 Raision Loimu
* 2005–06 Salo Piivolley
* 2006–08 Kempeleen Lentopallo
* 2008-09 Oulun Etta
* 2009-10 SunVolley

## Lähteet
Edward Seaga

**Edward Philip George Seaga** ON (28. toukokuuta 1930 – 28. toukokuuta 2019) oli jamaikalainen työväenpuolueen poliitikko, joka toimi saarivaltion pääministerinä lähes koko 1980-luvun. Hän syntyi Bostonissa, Massachusettsissa. 

Seaga oli vuosina 1965–1996 naimisissa entisen Miss Jamaika Marie "Mitsy" Constantinen kanssa. Hän meni avioeron jälkeen uusiin naimisiin itseään kolmekymmentä vuotta nuoremman Carla Vendryesin kanssa. 

Seaga hoiti Jamaikan pääministerin virkaa aikavälillä 1. marraskuuta 1980 – 10. helmikuuta 1989. Häntä sekä edelsi että seurasi Michael Manley.

## Lähteet
Tuukka Anttila

**Tuukka Anttila** (s. 13. tammikuuta 1980) on suomalainen lentopalloilija, joka pelaa kaudella 2015-2016 Mestaruusliigaan Raision Loimussa. Hän on pelannut myös Hurrikaani-Loimaassa, Tampereen Isku-Volleyssa, KuPS-Volleyssa, Salon Piivolleyssa, Rocksissa sekä Saksan Bundesliigassa Mörsissä.

## Ura

Tuukka Anttila aloitti pääsarjauransa Tampereen Isku-Volleyn väreissä. Samaan aikaan hän opiskeli Suomen parhaiden lentopallojunioreiden kanssa Varalan Urheilulukiossa Tampereen lähettyvillä. Vuoden Isku-Volleyssa pelattuaan hän vaihtoi kuopiolaisen KuPS-Volleyn joukkueeseen. KuPS-Volleyssa hän voitti uransa ensimmäisen ja toistaiseksi ainoan suomenmestaruuden vuonna 2000 sekä saavutti SM-hopeaa vuonna 1999 ja Suomen cupin voiton vuonna 1998. Tämän jälkeen hän vaihtoi yhden kauden ajaksi helsinkiläiseen Rocksiin, josta hän siirtyi Salon Piivolleyhin. 

Piivolleyssa Anttila otti nopeasti pääkeskitorjujan roolin ja nousi yhdeksi liigan parhaimmista keskipelaajista. Piivolleyssa Anttila saavutti kolme SM-hopeaa (2004, 2005, 2006) sekä Suomen cupin voiton vuonna 2003. Piivolleysta Anttila lähti kauden 2006 jälkeen ammattilaiseksi Saksan Bundesliigaan, Mörsin joukkueeseen.

Bundesliigassa Anttila saavutti nopeasti ison roolin Mörsin joukkueessa. Saksan cupin finaalissa 2007 Mörs kohtasi Mestareiden liigan samalla kaudella voittaneen Friedrichshafenin mutta hävisi eräluvuin 1–3 yli 10&nbsp;000 katsojan edessä. Kausi oli Anttilalle onnistunut ja hän jatkoi Saksassa myös kauden 2007–2008. Anttila taisteli peliajasta Atlantan 1996 olympiavoittaja Guido Görtzenin sekä Saksan maajoukkuemiehen Ralph Bergmanin kanssa läpi kauden. Möers sijoittui liigassa neljänneksi.

Kesällä 2008 Anttila palasi Suomeen Salon Piivolleyn joukkueeseen. Vuonna 2011 hän siirtyi Hurrikaani-Loimaan joukkueeseen ja saavutti keväällä 2012 SM-hopeaa.

Anttila lopetti Mestaruusliigassa pelaamisen keväällä 2014 Hurrikaani-Loimaan pronssijuhliin, mutta palasi välivuoden jälkeen. Anttila solmi heinäkuussa 2015 1+1 -vuotisen sopimuksen Raision Loimun kanssa.

## A-maajoukkue

A-maajoukkueessa Anttila pelasi ensimmäisen kerran vuonna 2000. Ensimmäinen maaottelu oli Viroa vastaan 4. toukokuuta. Vuodesta 2000 lähtien hän on kuulunut joukkueen vakioryhmään.

## Yksityiselämä

Anttila on naimisissa ja asuu vaimonsa kanssa Salossa. Anttila opiskelee Turun Ammattikorkeakoulussa tietojenkäsittelyn tradenomiksi.

## Kaudet

* 1996–1997 Rantaperkiön Isku (1-sarja)
* 1997–1998 Isku-Volley
* 1998–2000 KuPS-Volley
* 2000–2001 Rocks
* 2001–2006 Piivolley
* 2006–2008 Mörs, Saksa
* 2008–2011 Piivolley
* 2011-2014 Hurrikaani-Loimaa
* 2015-2016 Raision Loimu

## Lähteet

* Tuukka Anttila Mestaruusliigan sivuilla
Kenneth Hall

**Kenneth Octavius Hall** ON, OJ (s. 24. huhtikuuta 1941 Lucea, Jamaika) on jamaikalainen professori. Hän oli maansa kenraalikuvernööri  Howard Cooken seuraajana 2006–2009.

## Lähteet
Galanthis

**Galanthis** oli kreikkalaisessa mytologiassa Alkmenen palvelijatar, alhaissukuinen ja kultahiuksinen neito, joka oli aina altis palvelemaan emäntäänsä ja siksi tämän suosikki.

Alkemenen ollessa synnyttämässä Heraklesta Galanthis toimitti askareita, ja kulkiessaan edestakaisin hän huomasi synnytyksen jumalattaren Eileithyian istuvan alttarin ääressä kädet ja jalat ristissä. Nopeaälyisenä hän yhdisti hitaasti etenevän synnytyksen Heran juonitteluun, ja niin hän huudahti tälle ilosanoman, että Alkemen rukouksiin on vastattu ja tämä on synnyttänyt terveen pojan. Yllättyneenä jumalatar oikaisi raajansa, ja samalla synnytys lähti etenemään. Herakles syntyi nopeasti.

Galanthis nauroi ja pilkkasi jumalatarta, jolloin tämä hiuksista kiinni tarttuen kaatoi hänet maahan. Rimpuilevan Galanthiin muoto muuttui näätäeläimeksi jumalattaren pitäessä tätä aloillaan, mutta jotain myös säilyikin — hänen hiustensa kultainen väri —, ja hän kulkee yhä sisään ja ulos emäntänsä talosta; lumikot ja hillerit täyttivät kotikissan paikkaa antiikin Kreikassa. Koska lisäksi Alkmenen synnytys oli autettu suusta tulevilla valheilla, määrättiin näätäeläimet synnyttämään jälkeläisensä suun kautta.

## Lähteet
Howard Cooke

**Howard Felix Hanlan Cooke** (13. marraskuuta 1915 – 11. heinäkuuta 2014) oli jamaikalainen poliitikko ja maansa kenraalikuvernööri (1991–2006). Häntä seurasi professori Kenneth Hall.

Cookesta tuli vuonna 1958 Länsi-Intian federaation parlamentin ja myöhemmin itsenäisen Jamaikan parlamentin jäsen.

## Lähteet
Pasi Aarnio

**Pasi Antero Aarnio** (s. 13. huhtikuuta 1947 Vehmaa) on entinen Suomen korkeimman oikeuden jäsen eli oikeusneuvos.

Aarnio valmistui oikeustieteen kandidaatiksi vuonna 1971 Turun yliopiston oikeustieteellisestä tiedekunnasta ja suoritti auskultoinnin Viitasaaren tuomiokunnassa, jonka jälkeen hän aloitti Itä-Suomen hovioikeuden esittelijänä vuonna 1973. Hän siirtyi Turun hovioikeuteen, jossa eteni hovioikeudenneuvokseksi 42-vuotiaana vuonna 1989. Sen jälkeen hän oli korkeimmassa oikeudessa määräaikaisena esittelijäneuvoksena ja hoiti Loimaan kihlakunnantuomarin ja Forssan laamannin virkoja. Korkeimman oikeuden jäseneksi hänet nimitettiin vuoden 2001 alusta alkaen. Eläkkeelle Aarnio jäi vuoden 2015 toukokuun alusta, jolloin oli täyttänyt 68 vuotta ja toiminut Korkeimmassa oikeudessa oikeusneuvoksen virassa 14 vuoden ajan.

## Lähteet
The Corries

**The Corries** oli skotlantilainen kansanmusiikkiyhtye, joka tunnetaan skotlantilaisen perinnemusiikin esittäjänä. Vaikka yhtye alun perin esiintyi triona, sen tärkeimmät menestykset ovat Roy Williamsonin ja Ronnie Brownen yhteistyön ajalta. Esiintyessään molemmat muusikot laulavat ja soittavat monipuolisesti erilaisia soittimia, kuten kitaraa, mandoliinia, bodhranrumpua tai combolinkitaraa.

Roy Williamsonin säveltämä ja yhtyeen vuonna 1967 esittämä Flower of Scotland on saanut erittäin suuren suosion erityisesti urheilutapahtumien yhteydessä Skotlannin epävirallisena kansallislauluna ja valittiin yleisöäänestyksessä suosituimmaksi viiden ehdokkaan joukosta. Skotlannin ollessa osa Isoa-Britanniaa sillä ei ole virallista kansallislaulua.

Roy Williamsonin kuoleman jälkeen vuonna 1990 Ronnie Browne on jatkanut yhtyeen kappaleiden esittämistä.

## Diskografia
*The Corrie Folk Trio And Paddie Bell (EP 1963) 
*Yon Folk Songs Is For The Burds (EP 1963) 
*More Folk Songs For The Burds (EP 1963) 
*The Corrie Folk Trio With Paddie Bell (LP 1964) 
*The Promise Of The Day (1965) 
*Frosty Winds (EP 1965/6) 
*Those Wild Corries! (1966) 
*Bonnet, Belt And Sword (1967) 
*Kishmul's Galley (1968) 
*The Corries In Concert (1969) 
*Scottish Love Songs (1969) 
*Strings And Things (1970) 
*Live At The Royal Lyceum Theatre, Edinburgh (1971) 
*Sound The Pibroch (1972) 
*"Live" A Live O (1972) 
*A Little Of What You Fancy (1973) 
*Live From Scotland Volume 1 (1974) 
*Live From Scotland Volume 2 (1974/75) 
*Live From Scotland Volume 3 (1975) 
*Peat Fire Flame (1977) 
*Live From Scotland Volume 4 (1977) 
*Stovies (1980) 
*The Dawning Of The Day (1982) 
*Scotland Will Flourish (1985) 
*Barrett's Privateers (1987) 
*The Bonnie Blue (1988) 
*Flower Of Scotland (1990) 
*The Corries (1991) 
*The Silver Collection 1966–1991 (1991) 
*Flower of Scotland CD Single/EP (1998) 
*The Corries Collection (1999) 

## Lähteet

## Aiheesta muualla
*Yhteen verkkosivut –
Didymos Sokea

**Didymos Sokea** (, ; 310–398) oli aleksandrialainen varhaisen kirkon sokea teologi. Hänen elämänvaiheistaan tiedetään hyvin vähän. Didymos käsitteli Pyhän Hengen asemaa teoksessaan *De Spiritu Sancto*. Teos on julkaistu viimeistään 370-luvun alussa ja se on merkittävimpiä patristisia puheenvuoroja Pyhän Hengen asemasta. Didymos julistettiin harhaoppiseksi Khalkedonin kirkolliskokouksessa vuonna 451.

## Aiheesta muualla
* Didymus the Blind. *Catholic Encyclopedia*.
Kinky Friedman

**Richard S. "Kinky" Friedman** (31. lokakuuta 1944 Chicago – 27. kesäkuuta 2024 Medina, Texas) oli yhdysvaltalainen laulaja-lauluntekijä, kirjailija ja poliitikko. Hän oli vuonna 2006 sitoutumaton ehdokas Teksasin kuvernööriksi ja sai 12,6&nbsp;% äänistä. Hän aikoi olla ehdolla myös vuoden 2010 kuvernöörinvaaleissa, mutta jätti kampanjansa kesken pyrkiäkseen maatalouskomissaariksi.

Friedman syntyi juutalaiseen perheeseen. Hän oli lapsuudestaan saakka kiinnostunut musiikista ja shakista.

Friedman perusti 1970-luuvn alussa satiirisen country-yhtyeen Kinky Friedman and The Texas Jewboys. Friedman provosoi musiikillaan, ja yhtyeen kappale ”Get Your Biscuits in the Oven and Your Buns in the Bed” pilkkasi feminismiä. Friedman sai National Organization for Womenilta ”Vuoden sovinistisika” -tittelin.

Friedmanin tunnetuin albumi on vuonna 1973 julkaistu debyytti *Sold American*. Hänen tunnetuimpiin lauluihinsa kuuluu cover Chinga Chavinin ”Asshole from El Pasosta”. Hän esiintyi myös yhdessä Bob Dylanin kanssa ja vieraili lokakuussa 1976 *[[Saturday Night Live]]* -show’ssa.

Friedman julkaisi useita albumeita, jotka saivat kulttimainetta. Niiden myynti oli kuitenkin heikkoa, ja Friedman siirtyi kirjailijaksi. Hän kirjoitti useita salapoliisiromaaneja ja sijoitti kirjoihin usein itsensä. Dekkarien pääosassa on New Yorkin Vandam Streetillä asuva Kinky Friedman, sivuhenkilöinä on useita Friedmanin todellisia ystäviä. Hänen teoksiaan olivat muun muassa *Elvis, Jeesus ja Coca-Cola* ja *Vyötiäisiä ja vanhoja pitsejä*. Friedmanista tuli vuonna 2001 myös *[[Texas Monthly]]* -lehden kolumnisti. Hän kirjoitti Texanist-kolumnissaan mustaa huumoria sekä slapstickiä paatoksellla. Friedmanilla oli myös oma sikarituoteperheensä.

Friedman pyrki kahdesti Texasin kuvernööriksi. Hänen vuoden 2006 värikäs kampanjansa sai laajaa huomiota, mutta hän jäi silti vaaleissa neljänneksi.

## Suomennetut teokset
* *Elvis, Jeesus ja Coca-Cola*, suomentanut Väinö Antero. Helsinki: Loki-Kirjat, 1996 
* *Vyötiäisiä ja vanhoja pitsejä* (*Armadillos & old lace*), suomentanut Jari Niittylä. Helsinki: Jalava, 1996 
* *Herra varjele John Waynea*, suomentanut Jari Niittylä. Helsinki: Loki-Kirjat, 2001 

## Lähteet

## Aiheesta muualla
*Kotisivut .
Mark Dinning

**Mark Dinning** (17. elokuuta 1933 – 22. maaliskuuta 1986) oli yhdysvaltalainen laulaja. 

Dinning sai vuonna 1957 levytyssopimuksen tuottaja Wesley Rosen välityksellä. Hän sai suurimman suosion hitillään "Teen Angel", joka nousi *Billboardin* listan ensimmäiselle sijalle 8. helmikuuta 1960. 

Dinning ei koskaan saavuttanut uudelleen vastaavaa suosiota, mutta jatkoi musiikkialalla, kunnes kuoli sydänkohtaukseen 52-vuotiaana.

## Singlet
* Teen Angel (1959)
* A Star is Born (A Love Has Died) / You Win Again (1960)
* The Lovin' Touch' (1960)
* She Cried On My Shoulder / The World Is Getting Smaller (1960)
* Top Forty, News, Weather And Sports (1961)
* Another Lonely Girl (1961)
* Lonely Island / Turn Me On (1961)
* All of This for Sally (1962)
* I Catch Myself Cryin (1962)
* Joey / January (1964)
* Dial AL 1-4883 / I'm Glad We Fell In Love (1965)
* There Stands A Lady / The Last Rose (1966)
* He Reminds Me of Me / Run Opie Run (1966)
* It's Such A Pretty World Today / Atlanta Georgia Stray (1967)
* Throw A Little Love My Way / A Dissatisfied Man (1968)
Great Coasters International

**Great Coasters International, Inc.** (GCI) on yhdysvaltalainen puisiin vuoristoratoihin erikoistunut yritys. Yrityksen kotipaikka on Pennsylvaniassa ja toimitusjohtajana toimii Clair Hain. GCI:n yhteistyökumppanina on Euroopassa saksalainen Günter Engelhardt GmbH. GCI on saanut tunnustusta tekemästään työstä. GCI:n valmistama Thunderhead-vuoristorata palkittiin 2005 ja 2006 vuoden parhaana puisena vuoristoratana The Golden Ticket Awards -tapahtumassa. Thunderhead sijaitsee Dollywood-huvipuistossa Yhdysvaltain Tennesseessä.

Suomessa on yksi GCI:n suunnittelema ja toteuttama vuoristorata Thunderbird, joka valmistui vuonna 2006. Se sijaitsee Etelä-Pohjanmaalla Kauhavan kunnassa PowerLand-nimisessä huvipuistossa, joka on osana PowerPark-monitoimipuistoa. Samalla Thunderbird on ensimmäinen vuoristorata, jonka yritys on toteuttanut Euroopassa.

## GCI:n valmistamia vuoristoratoja
*Gwazi (Busch Gardens Africa) InvadR (Busch Gardens Williamsburg)
*Kentucky Rumbler (Beech Bend)
*Lightning Racer (Hersheypark)
*Ozark Wildcat (Celebration City)
*Renegade (Valleyfair!)
*Roar (Six Flags America)
*Roar (Six Flags Discovery Kingdom)
*Troy (Toverland)
*Thunderbird (PowerPark)
*Thunderhead (Dollywood)
*Wildcat (Hersheypark)

## Lähteet
*
*

## Aiheesta muualla

*GCI:n kotisivut
*guenter-engelhardt.de 
*powerpark.fi
*dollywood.com
*The Golden Ticket Awards 
*rcdb.com
*Six Flags -ketjun virallinen kotisivu
Ray Peterson

**Ray A. Peterson** (23. huhtikuuta 1939 – 25. tammikuuta 2005) oli yhdysvaltalainen pop-laulaja. 

Peterson syntyi Dentonissa, Texasissa, ja toipui lapsuudessaan poliosta. Hän sai levytyssopimuksen RCA Victor Recordsilta vuonna 1957 muutettuaan Los Angelesiin, Kaliforniaan. Keskeisimpiä hittejä olivat myöhemmin Elviksenkin levyttämä "The Wonder of You" sekä "Tell Laura I Love Her" (1960). Myös Britanniassa julkaistiin viimeksi mainitusta Ricky Valancen cover-versio. 

Ray Peterson siirtyi myöhemmin Nashvilleen. Muusikonuransa lopetettuaan hän ryhtyi baptistikirkon ministeriksi. Hän kuoli syöpään Tennesseessä 2005. Hän kuuluu Rockabilly Hall of Fameen.

## Muuta
* Hectorin käännöscover "Tell Laura I Love Her" -hitistä julkaistiin 1970-luvulla *[[Hectorock I]]* -levyllä nimellä "Laura (sua kauheesti kaipaan)".
Dickey Lee

**Dickey Lee** (s. 21. syyskuuta 1936, Memphis, Tennessee) on yhdysvaltalainen laulaja-lauluntekijä. 

Lee alkoi menestyä musiikkialalla muutettuaan Teksasiin. Hänen tunnetuimpia kappaleitaan ovat "Patches", "Laurie (Strange Things Happen)", "I Saw Linda Yesterday", "Never Ending Song of Love" ja "Rocky". Myöhemmiltä Mercuryn-vuosilta ovat peräisin mm. "Workin' My Way to Your Heart" ja "Lost in Love", joista jälkimmäinen on duetto Kathy Burdickin kanssa. 

Lee oli mukana kirjoittamassa Tracy Byrdin vuonna 1994 albumilla ja vuonna 1995 singlenä julkaistua laulua "Keeper of the Stars".
Tracy Byrd

**Tracy Lynn Byrd** (s. 17. joulukuuta 1966 Texas) on yhdysvaltalainen country-muusikko. 

Byrd on Jerry Lynnin ja Brenda Vaughn Byrdin vanhin lapsi. Hänellä on lisäksi sisko Debra. Molemmat varttuivat Vidorissa, Texasissa. Byrdillä on nykyisin aviopuoliso Michelle sekä kaksi poikaa ja yksi tytär. Perhe asuu Beaumontissa, Texasissa. 

Byrdin ensimmäinen listaykkössingle oli ”Holdin’ Heaven” vuodelta 1993. Toisen listaykkösensä (”Ten Rounds With Jose Cuervo”) hän julkaisi vuonna 2002. Väliin mahtuivat muun muassa hittikappaleet ”Keeper of the Stars” (1995) ja ”I’m from the Country” (1998). Hänen uusin albuminsa *Different Things* on vuodelta 2006.

## Diskografia
### Studioalbumit
**Tracy Byrd* (1993)
**No Ordinary Man* (1994)
**Love Lessons* (1995)
**Big Love* (1996)
**I’m from the Country* (1998)
**It's About Time* (1998)
**Ten Rounds* (2001)
**The Truth About Men* (2003)
**Different Things* (2006)

### Kokoelma-albumit
**Keepers: Greatest Hits* (1999)
**Tracy Byrd’s Wonders of Wildlife* (2000)
**The Millennium Collection: The Best of Tracy Byrd* (2001)
**Greatest Hits* (2205)
**The Definitive Collection* (2007)
**Icon* (2012)
Suomennoskirjallisuus

**Suomennoskirjallisuus** on mitä tahansa muusta kielestä suomen kielelle käännettyä eli suomennettua kirjallisuutta. Se muodostaa yhdessä suomenkielisen ja ruotsinkielisen kirjallisuuden kanssa Suomen kirjallisuuden rungon. Erityisesti suomenkielisessä kirjallisuudessa suomennoskirjallisuus on ollut merkittävässä osassa, sillä suomen kirjakieli on käytännössä luotu kääntämällä.

Ensimmäinen julkaistu suomenkielinen kirja, Mikael Agricolan *[[Abckiria]]* vuodelta 1543 on osittain alkuperäistä suomen kieltä, mutta suurelta osaltaan se on suomennosta kirkollisista teksteistä. Myös muut Agricolan julkaisut olivat lähinnä kirkollisia käännöksiä, joissa oli muun muassa hänen kirjoittamiaan ohjeita. Kuuluisimpia varhaisia suomenkielisiä alkuperäisteoksia olivat vasta 1800-luvun *[[Kalevala]]* (1849) ja *[[Seitsemän veljestä]]* (1870).

## Suomennoskirjallisuuden vaiheita
Suomennoskirjallisuuden osuus julkaistusta kaunokirjallisuudesta kasvoi 1900-luvun alkuvuosina merkittävästi. Suomessa oli myös ulkomaisen kirjallisuuden vastustajia, jotka näkivät vieraat vaikutteet turmiollisina. WSOY:n toimitusjohtaja Jalmari Jäntin mukaan vieraan kulttuuripiirin kirjoja käännettiin liikaa. Hänen mukaansa ihmisillä ei ollut edellytyksiä ymmärtää käännettyä kirjallisuutta. Saksalaisuuteen suuntautuneiden lukeneiston edustajien silmissä muun muassa englantilainen kirjallisuus oli pinnallista.

## Lähteet
* 
* 

### Viitteet

## Kirjallisuutta
*
Auskultointi

**Auskultointi** (latinan sanasta *auscultare* ’kuunnella tarkasti’) on perinteinen koulutus- ja harjoittelujakso, jolla pätevöidytään opettajaksi tai tuomariksi. Harjoittelijaa nimitetään auskultantiksi.

Juristeilla auskultointi tapahtuu joko kokonaan käräjäoikeudessa tai osittain hovi- tai hallinto-oikeudessa, jolloin ensimmäisen käräjäoikeudessa suoritettavan kuuden kuukauden jakson jälkeen toinen jakso suoritetaan hovi- tai hallinto-oikeudessa. Käräjäoikeudessa tapahtuvan tuomioistuinharjoittelun aikana käräjänotaarit ratkaisevat muun muassa hakemus- ja velkajärjestelyasioita sekä toimivat selvimmissä rikos-, riita- ja hakemusasioissa oikeuden puheenjohtajana. Vuoden kestävän auskultoinnin hyväksytysti suorittaneelle myönnetään tuomarinkoulutuslautakunnan päätöksellä vapaamuotoisesta hakemuksesta varatuomarin arvonimi.

Muodollisesti varatuomarin arvonimi ei ole edellytys tuomarin virkaan nimittämiselle. Käytännössä yleisissä tuomioistuimissa eli käräjä- ja hovioikeuksissa kaikki tuomarit ovat auskultoineet. Sen sijaan hallintotuomioistuimissa on paljonkin tuomareita, jotka eivät ole auskultoineet.

## Lähteet
Susan Ward

**Susan Ward** (s. 15. huhtikuuta 1976 Monroe, Louisiana) on yhdysvaltalainen näyttelijä ja malli.

## Elokuvat
* *Poison Ivy: The New Seduction* (1997)
* *Sisäpiirissä* (*The In Crowd*, 2000)
* *[[Hal ja iso rakkaus]]* (2001)
* *Would I Lie To You?* (2002)
* *Going Greek* (2004)
* *Wild Things 2* (2004)
* *Cruel World* (2005)
* *[[Rahantekijä]]* (2005)
* *[[Vain ystäviä]]* (2005)
* *Dead + Deader* (2006)
* *Toxic* (2007)

## TV-työt
* *[[All My Children]]* (1995)
* *Malibu Shores* (1996)
* *[[Sunset Beach]]* (1997–1999)
* *Make it or break it* (2009–2012)

### TV-sarjavierailut
* *[[Monk (televisiosarja)|Monk]]*, Michelle Cullman
* *Just Legal*, Kate Manat
* *[[C.S.I.]]*, Tanya Rollins
* *[[C.S.I. Miami]]*, Ginger Wadley
* *Boomtown*, Layla
* *[[Frendit]]*, Hayley
* *Men, Women & Dogs*, Sandra
* *Hercules: The Legendary Journeys*, Psyche

## Lähteet
Juhlaraha

**Juhlaraha** on pääsääntöisesti keräilyyn tarkoitettu erikoisraha, joka yleensä lyödään jonkin juhlan, tapahtuman, vuosipäivän tai merkkihenkilön kunniaksi. Juhlarahojen materiaalina on usein kulta tai hopea ja ne lyödään paremmalla laadulla kuin normaalit käyttörahat. Lisäksi niiden  lyöntimäärät ovat käyttörahoja pienempiä, minkä takia niiden arvokin on yleensä nimellisarvoa korkeampi.

## Historia

Jo antiikin aikana painettiin muistokolikoita, joiden aiheena oli jokin merkkitapahtuma tai hallitsijan merkkiteko. Antiikin Roomassa juhlarahoja käytettiin myös maksuliikenteessä. Keskiajalta juhlarahoja ei tunneta kuin muutamia, mutta renessanssin aikana antiikin rahataiteen tultua kiinnostuksen kohteeksi alettiin juhlarahojakin jälleen valmistaa. 1500–1800-luvuilla juhlarahat painettiin yleensä kullasta ja hopeasta, eikä niitä laskettu maksuliikenteeseen. Niiden aiheina oli yleisimmin hallitsijaperheiden jäsenten häät tai hautajaiset.

1800-luvulla alettiin painaa rahoja kansallisesti ja valtiollisesti merkittävien tapahtumien kunniaksi, joskin vielä hyvin satunnaisesti. Muun muassa Yhdysvalloissa, Saksassa ja Itävallassa alettiin lyödä juhlarahoja vuosittain 1920–1930-luvuilla. Suomessa ensimmäinen juhlaraha painettiin vuonna 1951, aiheena vuoden 1952 kesäolympialaiset. Nykyisin juhlarahoja painetaan vuosittain useissa eri maissa. Rahapajat valmistavat niitä keräilykohteiksi ja pitävät siten yllä kannattavuuttaan.

## Painolaadut ja materiaalit

Juhlarahat jaotellaan pääasiassa BU- ja proof-laatuihin. BU (*brilliant uncirculated*) on yleisempi laatu ja se tarkoittaa lyöntikiiltoista rahaa, jossa ei ole käsittelyn jälkiä. Juhlarahoja painetaan monesti myös peilikiiltoisina niin sanotulla proof-tekniikalla. Tällaisissa rahoissa jokin osa on täysin peilikirkas ja siitä nousee mattapintaisia kuvioita. Myös joistain käyttörahoista on tehty proof-painoksia.

Suurin osa juhlarahoista on valmistettu kullasta tai hopeasta, mutta myös platinaa on käytetty. Nykyisin joissain rahoissa ja mitaleissa on myös väripainatuksia.

## Lähteet

## Aiheesta muualla

* Suomen juhlarahat. Kolikot.com.
* Juhlarahat. Keraily.info.
Annaleena Hakatie

**Annaleena Hakatie** on suomalainen muotoilija, taiteilija ja teollisen muotoilun tutkija.
 
Hakatie on valmistunut muotoilijaksi Taideteollisesta korkeakoulusta. Hän tuli tunnetuksi muotoilemalla iittalalle lasiesineitä sekä taidelasia ja hänen teoksiaan on ollut esillä ympäri maailmaa. Hakatie on toiminut Taideteollisessa korkeakoulussa lehtorina (1999-2001) ja tutkijana. Taideteollisen korkeakoulun ylioppilaskunta Tokyo palkitsi Hakatien Vuoden opettajana vuonna 2000. Hakatie tutkii muotoilun organisointia sekä johtamista innovaatioiden näkökulmasta ja on julkaissut useita tieteellisiä artikkeleja muotoilun ja tuotekehityksen aloilta. 

Vuodesta 2012 Hakatie on toiminut elintarviketeollisuuden ja mikrobiologian alalla brändien ja käyttäjäkokemuksen suunnitteluihin liityvissä tehtävissä. Hakatie on osakas mikrobiologisia analyysipalveluja ja tuotteita kehittävässä yrityksessä GutGuide. 

## Lähteet
Songs for the Rockoning Day

**Songs for the Rockoning Day** on suomalaisen Lordi-yhtyeen nuottikirja, joka julkaistiin 12. helmikuuta 2007. Kirja sisältää nuotit ja sanoitukset kaikkiin Lordin kolmen ensimmäisen albumin (*[[Get Heavy]], [[The Monsterican Dream]], [[The Arockalypse]]*) kappaleisiin. Lisäksi kirja sisältää kirjoitukset jokaisen albumin teosta ja kappaleiden syntytarinat. Kirja on kokonaan englanniksi kirjoitettu ja esipuheen siihen on kirjoittanut Asko Kallonen

## Aiheesta muualla
* Helsinki Music Companyn tiedote kirjan julkaisusta
Elkie Brooks

**Elkie Brooks** (s. 25. helmikuuta 1945, Salford) on brittiläinen laulaja. Hän aloitti uransa 1970-luvun alun yhtyeessä Vinegar Joe ja on siitä lähtien toiminut soolouralla. 

Brooks on yli 30-vuotisen soolouransa aikana julkaissut yhdeksäntoista studioalbumia. 

## Diskografia
### Studioalbumit
* *Rich Man's Woman* (1975)
* *Two Days Away* (1977)
* *Shooting Star* (1978)
* *Live and Learn* (1979)
* *Pearls* (1981)
* *Pearls II* (1982)
* *Minutes* (1984)
* *Screen Gems* (1984)
* *No More the Fool* (1986)
* *Bookbinder's Kid* (1988)
* *Inspiration* (1989)
* *Pearls III (Close to the Edge)* (1991)
* *Round Midnight* (1993)
* *Nothin' but the Blues* (1994)
* *Circles* (1995)
* *Amazing* (1996)
* *Shangri-La* (2003)
* *Trouble in Mind* (Humphrey Lytteltonin kanssa, 2003)
* *Electric Lady* (2005)

### Livelevyt
* *The Pearls Concert* (1997)
* *Live at the Palladium* (2000)
* *Live 2000* (2000)
* *Don't Cry Out Loud – Live at Shepherds Bush* (2005)
* *Live with Friends* (2007)

Lisäksi tuotanto kattaa lukuisia kokoelmia ja singlejulkaisuja. 

## Aiheesta muualla

* Virallinen kotisivusto
Nakamura Taizaburo

**Nakamura Taizaburo** (1912, Yamagatan prefektuuri–2003) oli japanilainen sotilas ja budomestari. Hän vaikutti Tsurumissa Yokahamassa jossa hän työskenteli kansainvälisessä iai-batto liitossa () ja opetti battōdōta kuolemaansa asti.

Nakamura oli 10. dan shodai soke ja hanshi Nakamura-ryū battōdōssa, kendossa 7. dan kyoshi (Japanin kendoliitto), jukendōssa 8. dan hanshi ja tankendōssa 8. dan hanshi. Japanin keisari palkitsi hänet korkea-arvoisella japanilaisella kulttuuripalkinnolla vuonna 1992.

## Lähteet

*Elämäkerta englanniksi

### Kirjallisuuslähteet

* 
* 
*
Moving Pictures

**Moving Pictures** on kanadalaisen rock-yhtyeen Rushin kahdeksas studioalbumi, joka julkaistiin vuonna 1981. Levy nauhoitettiin Le Studiossa, Morin Heightsissä, Quebecissä.

Albumi myi kotimaassaan Kanadassa nelinkertaisesti platinaa. Samalla se oli Rushin ensimmäinen albumi, joka myi platinaa Yhdysvalloissa. Moving Pictures on edelleen yhtyeen myydyin levy (4 miljoonaa kappaletta myyty Yhdysvalloissa 27. tammikuuta, 1995 mennessä). Sitä pidetään yleisesti yhtyeen viimeisenä kulta-ajan levynä (A Farewell to Kings, Hemispheres, Permanent Waves ja Moving Pictures).

Albumi on samantyylistä, radioystävällistä progressiivista rockia kuin edellisetkin albumit, mutta sillä käytetään nyt huomattavasti syntetisaattoreita, joista tuli merkittävä tekijä Rushin myöhemmässä 1980-luvun tuotannossa. 

Kappaleista singlejulkaisujen ohella klassikoksi on noussut myös instrumentaali "YYZ". Se on nimetty alussa kuultavan morsetuksen, Toronton Pearsonin kansainvälisen lentoaseman koodin mukaan. Morsetukseen vastaa pian sen rytmiä mukaileva riffi. "Witch Hunt" on pelon eri puolia kuvaavan "Fear"- trilogian ensimmäinen osa. Muut osat ovat "The Weapon" albumilta Signals ja "The Enemy Within" albumilta Grace Under Pressure (Tosin vuoden 2002 albumilla Vapor Trails kuultiin sarjan neljäs osa "Freeze"). "Red Barchetta" perustuu Richard S. Fosterin kirjaan *A Nice Morning Drive*.

Rushin tuotannosta tämä ja vuoden 1976 albumi *[[2112]]* valittiin vuonna 2005 hakuteokseen *[[1001 albumia jotka jokaisen on kuultava edes kerran eläessään]]*.

## Kappaleet

#
#
#
#
#
#
#

## Singlet

## Tekijät
### Yhtyeen kokoonpano
* Geddy Lee - basso, Mini Moog, laulu
* Alex Lifeson - kitarat
* Neil Peart - rummut, lyömäsoittimet

### Muut
* Paul Northfield - tekniikka
* Hugh Syme - syntetisaattori kappaleessa "Witch Hunt", kannen konsepti, design
* Deborah Samuel - valokuvaus
* Robbie Whelan - tekniikan avustaja
* Bob Ludwig - masterointi
* Peter Jensen - digitaalinen masterointi

## Listasijoitukset
**Albumi** - Billboard (Pohjois-Amerikka)

## Lähteet
Alan Osmond

**Alan Ralph Osmond** (s. 22. kesäkuuta 1949) on yhdysvaltalainen muusikko, joka tuli 1970-luvulla tunnetuksi The Osmonds -popyhtyeen jäsenenä.

Osmond oli aiemmin seurustellut Karen Carpenterin kanssa, mutta meni 16. heinäkuuta 1974 naimisiin Suzanne Pinegarin kanssa. Heidän kahdeksan poikaansa ovat esittäneet musiikkia nimellä *The Osmonds – Second Generation*. 

Osmond kasvoi suuressa mormoniperheessä. Hänen kaksi vanhinta veljeään, Virl ja Tom, ovat kuuroja. Osmond kykenee MS-tautinsa takia esiintymään enää satunnaisesti.
David Renton

**David Lockhart-Mure Renton** (Baron Renton, KBE, QC, TD, DL, PC) (12. elokuuta 1908 – 24. toukokuuta 2007) oli brittiläinen poliitikko. Hän istui yli kuusikymmentä vuotta maansa parlamentissa.

Renton istui vuosina 1945–1979 Yhdistyneen kuningaskunnan parlamentin alahuoneen jäsenenä Huntingdonshiren vaalipiiristä. Hänestä tehtiin sen jälkeen elinikäinen ylähuoneen jäsen, ja hän oli ylähuoneen vanhin jäsen 4. huhtikuuta 2004 lähtien. Hän kuoli 98-vuotiaana Abbots Riptonissa, Cambridgeshiressa. 

Renton jätti jälkeensä kaksi tytärtä, Carolinen ja Claren. Hänellä oli myös kolmas tytär, Rettin oireyhtymän vammauttama Davina, joka menehtyi lokakuussa 2006. Renton oli vuodesta 1947 naimisissa Claire Cicely "Paddy" Duncanin kanssa, mutta jäi leskeksi vaimon kuoltua syöpään vuonna 1986.
Leo Abse

**Leopold Abse** (22. huhtikuuta 1917 &ndash; 20. elokuuta 2008) oli brittiläinen poliitikko. Hän syntyi Walesissa ja istui maansa parlamentissa vuosina 1958–1987. Hän oli työväenpuolueen jäsen.

Absen nuorempi veli Dannie Abse oli runoilija ja vanhempi veli Wilfred Abse psykoanalyytikko. Myös Leo Abse oli kiinnostunut psykoanalyysistä ja julkaisi parlamentaarikon uransa jälkeen aiheen inspiroimia kirjoja.

Abse muistettiin hänen homoseksuaalisuuden laillistavia lakeja ja avioerolain höllentämistä koskevista esityksistään.

## Lähteet
Sticks and Stones (New Found Gloryn albumi)

__NOTOC__
**Sticks and Stones** on New Found Glory -yhtyeen kolmas studioalbumi. Se julkaistiin 11. kesäkuuta 2002. Albumi debytoi Billboard 200 -listan neljännellä sijalla ja myi kultaa.

## Kappaleet
Kaikki kappaleet kirjoittanut New Found Glory.

# 
# 
# 
# 
# 
# 
# 
# 
# 
# 
# 
# 

## Arvostelut
* Allmusic: 
* Rolling Stone: 

## Lähteet
Catalyst (albumi)

__NOTOC__
**Catalyst** on New Found Gloryn neljäs studioalbumi, joka julkaistiin 18. toukokuuta 2004.

## Kappaleet
Kaikki kappaleet kirjoittanut New Found Glory.

# 
# 
# 
# 
# 
# 
# 
# 
# 
# 
# 
# 
# 
# 

## Arvostelut
* AllMusic: 
* Entertainment Weekly: B+

## Lähteet
Cassim Chilumpha

**Cassim Chilumpha** (s. 29. marraskuuta 1958) on malawilainen poliitikko. Hän oli Malawin  varapresidentti 2004–2009 ja ministeri vuodesta 2012. Hän kuuluu Yhdistyneeseen demokraattiseen rintamaan.

Chilumpha pidätettiin hänen kotonaan 28. huhtikuuta 2006 ja kuljetettiin vankilaan Lilongween. Häntä syytettiin maanpetoksesta, ja hänen väitettiin yhdessä Yusuf Matumulan kanssa suunnittelevan Bingu wa Mutharikan surmaamista. Chilumpha todettiin syyttömäksi 26. helmikuuta 2007. Hänen puolueensa piti episodia puhtaasti poliittisena vainona. 

Ennen varapresidenttiyttään Chilumpha ehti toimia Malawin talousministerinä Bakili Muluzin hallituksessa vuosina 1998–2000. 

Erkaannuttuaan Mutharikan puolueesta Chilumpha liittyi Joyce Bandan PP-puolueeseen. Hän oli Bandan hallituksessa energia- ja kaivosministerinä. 

Vuoden 2019 vaalien lähestyessä Chilumpha perusti oman puolueen.

## Lähteet
Pekka Kortteinen

**Pekka Kortteinen** (s. 1. joulukuuta 1975) on entinen suomalainen lentopalloilija. Pelaajaurallaan hänet valittiin SM-liigan parhaimmaksi pelaajaksi vuonna 2007.

## Ura

### SM-liigaura

Muuramesta lähtöisin oleva Pekka Kortteinen aloitti pääsarjauransa Jyväskylän Metso-Lentiksessä 1990-luvun puolivälissä. Jyväskylästä Kortteinen siirtyi Raision Loimuun tavoittelemaan uransa ensimmäistä SM-mitalia. Mitalia ei kuitenkaan tullut, ja Kortteinen palasi takaisin kotikuntaansa Muurameen, jossa Muuramen Lentopallo (MuurLe) oli noussut SM-liigaan. 

Muuramessa Kortteinen pelasi lukuisia kausia ilman käytännön mahdollisuutta voittaa SM-mitalia. MuurLe putosi välillä myös 1-sarjaan, mutta Kortteinen jatkoi silti Muuramessa, SM-liigasta tulleista tarjouksista huolimatta. Muuramen Lentopallo nousi takaisin SM-liigaan kaudella 2005. Kaudella 2006-2007 Kortteinen pelasi parhaimman SM-liigakautensa ja voitti liigan pistepörssin. Kauden päätteeksi hänet valittiin kauden miesliigapelaajaksi. Kortteinen toimi myös Muurlen joukkueen kakkosvalmentajan roolissa kaudella 2007.

Seuraavalla kaudella 2007-2008 Kortteinen jatkoi uraansa Kempeleen Lentopallossa. Hän halusi yrittää uransa viimeistä kertaa SM-mitalia huippujoukkueella. Siirto Muuramesta aiheutti lentopallopiireissä pienen kohun, koska pitkäaikainen Muurlen avainpelaaja oli kotiseurassaan laji-ikonin maineessa. Kortteisen mitalitavoite ei kuitenkaan toteutunut, kun Kempele tippui puolivälierissä. Kauden 2007-2008 jälkeen Kortteinen lopetti aktiiviuransa.

### Nuorten maajoukkue

Kortteinen pelasi Suomen nuorten maajoukkueessa vuoden 1995 maailmanmestaruuskilpailussa. Joukkue sijoittui neljänneksi, mikä on nuorten maajoukkueen parhain arvokisasijoituksen maailmanmestaruuskilpailuiss. Samassa joukkueessa pelasivat muun muassa Tuomas Sammelvuo ja  Janne Heikkinen.

## Saavutuksia

* SM-liigan paras miespelaaja 2007

* SM-Liigan pistepörssin voitto kaudella 2007

* Keski-Suomen paras lentopalloilija 2002, 2004, 2005, 2006, 2007

* Hyökkäyspisteitä eniten kaudella 2007

* Ilta-Sanomien tähtikisan kolmas 2007

* Kuukauden pelaaja liigassa helmikuussa 2007

* Nuorten maailmanmestaruuskilpailujen 4. sija 1995

## Joukkueet

**1994-1996** Metso-Lentis

**1997-1999** Raision Loimu

**1999-2007** Muuramen Lentopallo

**2007-2008** Kempeleen Lentopallo

## Lähteet
Antiokhos II Theos

**Antiokhos II Theos** (286 eaa.–246 eaa.) oli Seleukidien valtakunnan kuningas vuosina 261–246 eaa. Hän seurasi isäänsä Antiokhos I Soteria. Isältään hän peri myös sodan Egyptin kanssa Vähän-Aasian rannikoilla. Antiokhos yritti myös parantaa asemaansa Traakiassa. Hän sai jumalaa tarkoittavan lisänimensä sodan aikana tapettuaan tyranni Timarkhoksen.

Antiokhoksen sotiessa Egyptissä Parthian satraappi Andragoras julistautui itsenäiseksi Persiasta. Vuonna 255 eaa. myös Baktrian satraappi Diodotos I kapinoi. Vuoden 238 eaa. tienoilla Arsakes johti parthialaiset kapinaan Andragorasta vastaan, mikä johti Parthian valtakunnan syntyyn.

Näihin aikoihin Antiokhos oli tehnyt rauhan Egyptissä Ptolemaios II:n kanssa. Antiokhos vahvisti rauhan hylkäämällä aiemman vaimonsa Laodiken ja menemällä naimisiin Ptolemaioksen tyttären Bereniken kanssa. Vuonna 246 eaa. Antiokhos oli jättänyt Bereniken ja tämän lapsen Antiokiaan ja eli aiemman vaimonsa kanssa Vähässä-Aasiassa.

Laodike myrkytti Bereniken, tämän lapsen ja aikanaan Antiokhoksen. Tämän jälkeen hän julisti poikansa Seleukos II:n kuninkaaksi.

## Lähteet
*
Hassan Gouled Aptidon

**Hassan Gouled Aptidon** () oli Djiboutin ensimmäinen presidentti. Hän toimi virassa vuosina 1977–1999.

## Elämäkerta
Gouled syntyi issaheimoon Garissan kylässä Pohjois-Somaliassa. Hän oli ennen Djiboutin itsenäistymistä Ranskan Somalimaan senaattori Ranskan kansalliskokouksessa 1952–1958. Issojen ja afarien keskinäiset kiistat johtivat maan itsenäistymisen viivästymiseen, ja ensimmäisenä presidenttinä Gouled joutui tasapainottelemaan issaenemmistön ja afarvähemmistön välillä.

Gouled teki Djiboutista vuonna 1981 yksipuoluejärjestelmän julistamalla oman RPP-puolueensa maan ainoaksi lailliseksi. Sisällissodan puhjettua vuonna 1991 hän suostui perustuslakimuutokseen, joka salli neljä puoluetta. Joulukuun 1992 parlamenttivaaleihin osallistui kuitenkin niistä vain kaksi, ja RPP voitti kaikki 65 paikkaa.

Gouledista tuli arvostettu vanhempi valtiomies, ja häntä kutsuttiin usein sovittelemaan naapurimaiden kiistoja. 

Gouled valittiin neljännelle kaudelleen toukokuussa 1993. Hän sai 60,7&nbsp;prosenttia äänistä. Hän vetäytyi presidentin virasta vuonna 1999 ja sai seuraajakseen veljenpoikansa Ismail Omar Guellehin. Hän kuoli 90-vuotiaana.

## Lähteet
Dileita Mohamed Dileita

**Dileita Mohamed Dileita** (s. 12. maaliskuuta 1958) on djiboutilainen poliitikko. Hän oli Djiboutin  pääministeri 2001–2013. Hän kuuluu RPP-puolueeseen.

Vuonna 2014 hänet nimitettiin Afrikan unionin erityislähettilääksi Libyaan.

## Lähteet
Vasyl Tsuško

**Vasyl Petrovytš Tsuško** (, s. 1. helmikuuta 1963 Hadrežnoje selo, Tarutinin piiri, Odessan alue) on ukrainalainen poliitikko,  sisäministeri Janukovytšin II hallituksessa 1. joulukuuta 2006 &ndash; 18. joulukuuta 2007 ja talousministeri maaliskuusta joulukuuhun 2010 Mykola Azarovin hallituksessa. Tsuško valittiin kesällä 2010 Ukrainan sosialistisen puolueen johtoon.

Hän suoritti 1988 Odessan maatalousinstituutin taloudellisessa tiedekunnassa ylemmän korkeakoulututkinnon. Vuonna 2005 hän suoritti sisäasiainministeriön kansallisesta yliopistosta juristin tutkinnon.

Vuosina 1983–1985 Tsuško oli palvellut asevelvollisena Neuvostoliiton armeijassa. Vuosina 1994–2002 hän toimi kansanedustajana. Vuodesta 1997 hän on ollut Ukrainan sosialistisen puolueen jäsen sekä kesäkuusta 2002 ensimmäinen varapuheenjohtaja Ukrainan radan raha- ja pankkiasioiden valiokunnassa.

Tsuškolla on vaimo, tytär ja poika.

Tsuško tuki pääministeri Janukovytšia valtakamppailussa presidentti Jutštenkoa vastaan. Presidentti otti 25. toukokuuta 2007 lopussa sisäministeriön hallinnoimat Berkut-joukot omaan hallintaansa. 26. toukokuuta 2007 Tsuško sai sydänkohtauksen ja hänet lennätettiin sairaalaan Saksaan. Hänen lakimiehensä mukaan sydänkohtaus johtui myrkytyksestä.

## Lähteet
Barkat Gourad Hamadou

**Barkat Gourad Hamadou** (1. tammikuuta 1930 – 18. maaliskuuta 2018) oli djiboutilainen RPP-puolueen poliitikko. Hän toimi pääministerinä yli kaksikymmentä vuotta vuosina 1978–2001. Hän erosi terveyssyistä, ja hänen seuraajakseen tuli Dileita Mohamed Dileita.

Hamadou kuului afarien etniseen ryhmään, mutta ei osallistunut radikaalien afari-nationalistien toimintaan.

## Lähteet
Seleukos II Kallinikos

**Seleukos II Kallinikos** tai **Pogon** oli Seleukidien valtakunnan kuningas vuosina 246–225 eaa. Hän seurasi Antiokhos II Theosta. Hänen nimensä epiteetit tarkoittavat ”kaunista voittajaa” ja ”parrakasta”. 

Seleukoksen äiti, entinen kuningatar Laodike julisti poikansa kuninkaaksi, kun hänen tukijansa Antiokiassa murhasivat uuden kuningattaren Bereniken ja tämän pojan. Antiokhos oli mennyt naimisiin Bereniken kanssa vahvistaakseen rauhan Egyptin Ptolemaios II:n kanssa, jonka tytär Berenike oli. Tämän selkkauksen tuloksena Ptolemaios III, Bereniken veli, julisti uudelleen sodan. Egyptiläisjoukot marssivat voitokkaasti aina Tigrikselle asti ja pidemmällekin. Seleukidivaltakunnan itäiset provinssit antautuivat egyptiläisille ja Egyptin laivasto ahdisteli Anatolian rannikoita. Anatolian sisäosat säilyivät Seleukoksen joukkojen hallinnassa. Kun Ptolemaios palasi Egyptiin, Seleukos palautti hallintaansa myös Syyrian pohjoisosat ja lähinnä olleet Iranin osat. Kuitenkin Laodiken kannattajat nostivat Seleukoksen nuoremman veljen Antiokhos Hieraksin Seleukoksen kilpailijaksi Anatoliassa.

Seleukos kärsi murskaavan tappion Ankarassa vuoden 235 eaa. tienoilla. Tämän seurauksena hän jätti maat Taurusvuorista itään veljelleen ja niemimaan muille valloille. Tämän jälkeen Seleukos pyrki saamaan separationistisen Parthian takaisin seleukidien valvontaan tässä onnistumatta. Joidenkin lähteiden mukaan Parthian kuningas jopa vangitsi hänet useiksi vuosiksi tällä retkellä. Toisten lähteiden mukaan hän teki rauhan Arsakes II:n kanssa.

Vähässä-Aasiassa Pergamonin asema vahvistui Attalos I:n alaisuudessa. Antiokhos Hieraksin omat alueet pienenivät ja hän teki epäonnistuneen yrityksen kaapata veljensä alueet. Antiokhos Hieraksi menehtyi pakolaisena Traakiassa vuonna 228 eaa. tai seuraavana vuonna.

Noin vuotta myöhemmin Seleukos kuoli pudottuaan hevosen selästä. Hänen vanhin poikansa Seleukos III Keraunos nousi valtaan.

## Lähteet
*
Seleukos III Keraunos

**Seleukos III Soter** eli **Keraunos** (n. 243&ndash;223 eaa.) oli Seleukidien valtakunnan kuningas vuosina 225&ndash;223 eaa. Hän seurasi isäänsä Seleukos II Kallinikosta. Virallinen epiteetti Soter tarkoittaa pelastajaa, lisänimi Keraunos ukkosta.

Seleukos ehti olla vallassa vain lyhyen aikaa. Hänen oman armeijansa sotilaat murhasivat hänet Vähässä-Aasiassa, kun hän oli sotaretkellä Pergamonin Attalos I:stä vastaan.
Seleukos IV Filopator

**Seleukos IV Filopator** hallitsi osaa Seleukidien valtakunnasta vuosina 187&ndash;175 eaa. Hänen alueensa koostuivat Syyriasta (mukaan lukien Kilikia ja Palestiina), Mesopotamiasta, Babyloniasta ja osasta Irania. 

Vaikea taloudellinen tilanne, joka johtui osin Rooman vaatimista lunnaista, pakotti Seleukoksen ajamaan kunnianhimoista politiikkaa. Hänen ministerinsä Heliodoros murhasi hänet.

Seleukoksen poika Demetrios I Soter oli panttivankina Roomassa. Vallan kaappasikin Seleukoksen nuorempi veli Antiokhos IV Epifanes. Tosin Seleukoksen toinen poika, pieni lapsi nimeltään myös Antiokhos, oli muutamia vuosia virallisesti vallassa ennen kuin Epifanes murhautti hänet.
Antiokhos V Eupator

**Antiokhos V Eupator** (n. 173 eaa. – 162 eaa.) oli Seleukidien valtakunnan kuningas vuosina 164–162 eaa. Hän seurasi isäänsä Antiokhos IV Epifanesta valtaistuimelle yhdeksänvuotiaana, kun isä oli kuollut Persiassa. Sotapäällikkö Lysias, jonka Epifanes oli jättänyt vastaamaan Syyriasta, toimi sijaishallitsijana. Lysiaksen asema oli kuitenkin epävakaa muiden päälliköiden joukossa. Lisäksi Rooman senaatti piti panttivankina Demetrios I:stä, joka oli Seleukos IV Filopatorin poika ja laillinen vallanperijä. Rooma pystyi näin kontrolloimaan seleukidien politiikkaa uhkaamalla vapauttaa Demetrioksen.

Edelleen voimakas seleukidien armeija yritti panna pisteen juutalaisten kapinoinnille, mutta yritys päättyi heikkoon kompromissiin. Roomalainen lähetystö matkusteli Syyriassa ja murensi näin seleukidien asemaa. Apamean kanssa tehdyn rauhansopimuksen vuoksi vuonna 188 eaa. sotalaivoja jouduttiin upottamaan ja norsujen jänteitä katkomaan.  Lysias ei tohtinut ärsyttää roomalaisia, mutta hänen sylikoiramainen asenteensa suututti hänen alamaisiaan. Rooman lähettiläs Gnaeus Octavius, vuoden 165 eaa. konsuli, murhattiin Laodikeassa 162 eaa. Tässä vaiheessa Demetrios pakeni Roomasta ja hänet otettiin Syyriassa vastaan todellisena kuninkaana.

Antiokhos ja hänen sijaishallitsijansa tapettiin pian tämän jälkeen.

Epiteetti Eupator tarkoittaa "hyvästä isästä".
Demetrios I Soter

**Demetrios I Soter** (185 eaa. – 150 eaa.) oli Seleukidien valtakunnan kuningas vuosina 161&ndash;150 eaa. Hänen isänsä Seleukos IV Filopator oli lähettänyt hänet Roomaan panttivangiksi. Hänen isänsä kuoleman jälkeen 175 eaa. Antiokhos IV Epifanes käytti Demetrioksen poissaolon hyödykseen ja otti vallan. Demetrios pakeni Roomasta ja otti itselleen Syyrian kruunun 162 eaa. syrjäytettyään serkkunsa Antiokhos V Eupatorin.

Epiteetti Soter tarkoittaa pelastajaa. Demetrios sai sen babylonialaisilta, jotka hän vapautti Meedian satraapin Timarkhoksen vallasta. Timarkhos oli puolustanut Meediaa nousevaa Parthiaa vastaan. Ilmeisesti Timarkhos oli katsonut Demetrioksen nousun valtaan syyksi julistautua riippumattomaksi kuninkaasta ja laajentaa alueitaan Babyloniaan. Demetrios löi Timarkhoksen joukot taistelussa 160 eaa., tappoi Timarkhoksen ja poisti Kappadokian kuninkaan Ariarathes V:n vallasta. Seleukidien valtakunnan yhtenäisyys palasi hetkeksi.

Timarkhoksen veli Herakleides alkoi esittää, että poika nimeltä Aleksanteri Balas oli Antiokhos IV:n poika. Herakleides sai puolelleen Rooman senaatin. Demetrios lyötiin taistelussa ja tapettiin vuonna 150 eaa.

Juutalaisessa historiassa Demetrios tunnetaan voitostaan makkabealaisia vastaan.

## Lähteet
*
Antiokhos VI Dionysos

**Antiokhos VI Dionysos** (n.  148–138 eaa.) oli Seleukidien valtakunnan kuningas. Hänen isänsä oli Aleksanteri Balas ja hänen äitinsä Kleopatra Thea, joka oli Egyptin Ptolemaios VI:n tytär.

Antiokhos ei varsinaisesti itse ikinä hallinnut. Sotapäällikkö Diodotos Tryfon nimitti hänet kruununperilliseksi vuonna 145 eaa. vastustaakseen Demetrios II:sta ja Antiokhos pysyi Diodotoksen nukkena. Vuonna 142 eaa. Diodotos syrjäytti hänet vallasta ja seurasi häntä itse. Vuonna 138 eaa. Diodotos ilmoitti, että Antiokhos oli saanut sisäisen taudin ja tarvitsi leikkaushoitoa, mikä saattoi hyvin olla Diodotoksen tapa peitellä Antiokhoksen murhaa.
Sorrell Booke

**Sorrell Booke** (4. tammikuuta 1930 – 11. helmikuuta 1994) oli yhdysvaltalainen näyttelijä. Hänet muistetaan parhaiten hänen roolistaan Boss Hoggina TV-show'ssa *[[The Dukes of Hazzard]]*.

Booke syntyi Buffalossa, New Yorkin osavaltiossa. Hänellä oli televisiorooliensa lisäksi elokuvarooleja, ja myöhemmällä urallaan hän keskittyi ääninäyttelemiseen. 

Booke oli ehdolla Emmy-palkinnon saajaksi. Hänellä oli toistuva rooli myös televisiosarjassa *[[Perhe on pahin]]*. Hän menehtyi suolistosyöpään 64-vuotiaana Sherman Oaksissa, Kaliforniassa. Hänellä on lapset Alexandra ja Nicholas sekä veli Fred. 

## Aiheesta muualla

## Lähteet
Diodotos Tryfon

**Diodotos Tryfon** (k. 138 eaa.) oli Seleukidien valtakunnan kuningas. Hän oli aiemmin armeijan komentajia. Vastustaakseen Demetrios II Nikatoria hän asetti Aleksanteri Balaksen pojan Antiokhos VI:n nukkehallitsijaksi Aleksanterin kuoleman jälkeen. Vuonna 142 eaa. Diodotos kuitenkin syrjäytti lapsen vallasta ja nousi itse valtaistuimelle.

Seleukidien valtakunnan sisäinen tilanne oli sekava ja Diodotos pyrki vahvistamaan asemaansa muun muassa yllyttämällä juutalaisia Demetrioksen kimppuun. Lopulta vuonna 138 eaa. Antiokhos VII Sidetes löi Diodotoksen Antiokiassa. Diodotos teki tappion jälkeen itsemurhan.
Antiokhos VII Sidetes

**Antiokhos VII Euergetes** tai **Sidetes** (siidonilainen)  oli Seleukidien valtakunnan kuningas vuosina 138–129 eaa. Hän oli viimeinen merkittävä seleukidikuningas.

Antiokhos nousi valtaan sen jälkeen kun parthialaiset olivat kaapanneet hänen veljensä Demetrios II:n. Hän meni naimisiin Demetrioksen entisen vaimon Kleopatra Thean kanssa. Heille syntyi Antiokhos IX. 

Sidetes löi vallananastaja Diodotos Tryfonin ja piiritti Jerusalemin. Legendan mukaan Antiokhos sai kolmen tuhannen talentin lunnaat piirityksen lopettamisesta. Sidetes hyökkäsi sitten parthialaisia vastaan ja lyhytaikaisesti valloitti takaisin Mesopotamian, Babylonian ja Meedian. Fraates II:n kuitenkin hyökkäsi hänen kimppuunsa ja tappoi hänet. Antiokhoksen veli Demetrios II:n oli tällä välin päässyt vapaaksi ja palasi Syyriaan, joka oli ainoa jäljellä oleva alue seleukidien valtakunnasta.
Aleksanteri II Zabinas

**Aleksanteri II Zabinas** () oli vastahallitsija Seleukidien valtakunnassa. Aleksanteri väitti olevansa Antiokhos VII:n ottopoika vaikka todennäköisesti olikin egyptiläisen kauppiaan poika. Seleukidien menetettyä Mesopotamian Parthialle Egyptin Ptolemaios VIII Tryfon käytti Aleksanteria sekaantuessaan seleukidien valtakunnan politiikkaan. Ptolemaios pyrki Aleksanterin avulla vastustamaan varsinaista kuningasta Demetrios II Nikatoria, joka tuki Ptolemaioksen sisarta Kleopatra III dynastian sisäisissä välienselvittelyissä.

Aleksanteri löi Demetrioksen ja hallitsi osaa Syyriasta vuosina 128–123 eaa. Egyptin tuki kuitenkin ehtyi ja Demetrioksen poika Antiokhos VIII Grypos löi Aleksanterin. Epätoivoinen Aleksanteri ryösti valtakunnan pääkaupungin Antiokian temppelit. Tämän epäsopivan käytöksen johdosta hänet karkotettiin. Aleksanteri otettiin myöhemmin kiinni ja teloitettiin. Lisänimi Zabinas tarkoittaa "ostettua", Aleksanteri oli ainoa myöhäisemmistä seleukideista, joka ei käyttänyt kolikoissaan epiteettiä.